                                                                                    Anexa nr. 1 la H.C.L    nr.136 /2025
CONTRACT DE COMODAT
  

I  Încheiat azi …………………  ., în temeiul art. 108, lit.d  și art.349-353  din O.U.G   nr. 57/2019 privind Codul administrativ,

             U.A.T  MUNICIPIUL VULCAN, cu sediul în Municipiul Vulcan,  Bd. Mihai Viteazu nr.31,  cod 336200, Judeţul Hunedoara, telefon: 0254/570340; 0372733044, fax: 0254/571910; e-mail: primvulcan@yahoo.com; site: www.e-vulcan.ro, cod fiscal 4375267, cont RO10 TREZ 368 24 84 02 71 XXXXX Trezoreria Petroşani,  reprezentată prin   ing. Merisanu Cristian – primar, pe de o parte, în calitate de COMODANT, 
și
PAROHIA GRECO-CATOLICĂ , cu sediul în  ……………., Strada ………………, nr. ……………., Judeţul Hunedoara, telefon:………, fax:………….; e-mail: ……….., cod fiscal……….., cont …………… , reprezentat prin ………………………….., în calitate de COMODATAR  pe de altă parte. 

Prezentul contract are următorul temei legal: 

- art. 861, alin. (3)  , art. 874 – 875 din Noul Cod Civil; 

- art. 108, lit.d  și art.349- 353  din O.U.G   nr. 57/2019 privind Codul administrativ , 

            II OBIECTUL CONTRACTULUI :
              2.1. Obiectul contractului îl constituie folosinţa gratuită de catre comodatar a imobilului teren în suprafață de 192 mp, aparținând domeniului privat, situat în Municipiul Vulcan, strada Nicolae Titulescu, înscris în CF 64127 Vulcan, nr. cad 64127, în vederea desfășurării activităților de cult și a unor programe spiritual religioase, social-filantropice și umanitare. 
            2.2Predarea – preluarea bunului ce face obiectul prezentului contract se va face pe bază de proces-verbal încheiat între U.A.T. municipiul Vulcan şi Parohia Greco-Catolică, care va constitui anexă la prezentul contract.
           2.3Bunurile imobile ce fac obiectul prezentului contract sunt proprietatea absolută şi exclusivă a comodantului, nu sunt grevate de niciun fel de sarcini, nu sunt ipotecate şi, în general, nu formează obiectul nici unui fel de garanţie, de nicio natură.
                 III    TERMEN :

 3.1 Prezentul contract se încheie pe o perioadă de 49 de ani, cu începere de la data semnării contractului. 

                IV OBLIGATIILE PĂRŢILOR :

4.1 Drepturile  comodantului sunt următoarele: 

a) Să controleze modul de exercitare a dreptului de folosință gratuită, respectiv, să urmărească modul în care comodatarul îşi îndeplineşte obligaţiile stabilite prin contract și prin lege; 

b) De a denunţa unilateral prezentul contract de dare în folosință gratuită  în situaţia în care Parohia Greco-Catolică nu îşi exercită drepturile şi nu îşi execută obligaţiile născute din actul de dare în folosință gratuită . Denunţarea unilaterală se va face pe bază unei notificări scrise a U.A.T Vulcan, cu acordarea unui termen de maxim 60 de zile comodatarului pentru a elibera imobilele.
c) Să revoce dreptul de folosință gratuită , dacă interesul public o impune sau dacă comodatarul  nu-şi respectă obligaţiile prevăzute în prezentul contract. 

 4.2 Drepturile comodatarului sunt următoarele: 

 a) Să ceară predarea bunului dat în folosință gratuită.

 b) Să posede, să folosească bunul şi să dispună de acesta, în condiţiile actului prin care i-a fost dat în folosință gratuită.

 4.3 Obligaţiile  comodantului sunt următoarele:

a) Să asigure  comodatarului deplina libertate în organizarea şi gestionarea activităţilor, în limitele prevăzute de lege şi de prezentul contract; 

b) Să controleze periodic, modul în care este folosit şi întreţinut bunul, cu respectarea destinaţiei stabilite prin contract;

c) Să preia bunul cel puţin la starea avută la data predării, liber de sarcini, la încetarea în orice mod a contractului de administrare; 

d) Să-şi exprime acordul/refuzul, la solicitarea comodatarului , asupra necesităţii efectuării reparaţiilor capitale  asupra bunului dat în folosință gratuită. 

4.4 Obligaţiile comodatarului sunt următoarele:

 a) Să folosească bunul exclusiv pentru desfăşurarea activităţilor specifice;

 b) Să prezinte, anual, Consiliului Local Vulcan , rapoarte privind activitatea de utilitate publică desfăşurată, gradul de implementare la nivelul colectivităţii, precum şi prognoze şi strategii pentru perioada următoare
 c)Să nu modifice bunul, în parte ori în integralitatea lui;
d) Să se îngrijească de conservarea bunului întocmai ca proprietarul acestuia; 

e) Să exploateze bunul evitând distrugerea, degradarea sau deteriorarea acestuia; 

 f)Să suporte cheltuielile de întreţinere precum şi alte cheltuieli rezultate din folosirea bunului. 

g) Să execute lucrări de amenajare, întreţinere, reparaţii sau înlocuire a elementelor de construcţii şi instalaţii din folosinţa exclusivă, dacă este cazul, precum şi să repare sau să înlocuiască la timp elementele de construcţii şi instalaţii deteriorate, astfel încât să nu aducă prejudicii proprietarului sau altor terţe persoane; 

h) În cazul efectuării de reparaţii capitale la bunul primit în folosință gratuită, titularul dreptului de administrare se obligă să solicite în scris, acordul proprietarului în legătură cu lucrările ce urmează să fie realizate. Proprietarul poate desemna un specialist pentru verificarea documentaţiei tehnico - economică, urmând a-şi exprima acordul sau refuzul cu privire la realizarea reparaţiilor. Comodatarul va notifica proprietarul cu privire la recepţia lucrărilor efectuate;

 i) Valoarea reparaţiilor capitale efectuate de comodatar vor fi comunicate, împreună cu documentele necesare (nota contabilă de scădere din evidenţa contabilă a acestuia, proces verbal de recepţie a lucrărilor de investiţii realizate, alte documente justificative după caz), pentru ca proprietarul să procedeze la majorarea valorii imobilului prin înregistrarea în evidenţa contabilă proprie, a valorii lucrărilor comunicate de către administrator;

j) Să asigure, prin mijloace proprii, paza, precum şi păstrarea integrităţii bunului; 

k) Asigură şi răspunde de urmărirea comportării construcţiei/construcţiilor în timp/în exploatare, sub toate formele, în conformitate cu prevederile legale în vigoare;
 l) Să asigure înscrierea dreptului de folosință gratuită în Registrul de publicitate imobiliară, conform Legii nr. 7/1996 a cadastrului şi publicităţii imobiliare, republicată, cu modificările şi completările ulterioare;

m) Să efectueze anual sau ori de câte ori este nevoie, inventarierea bunurilor date în administrare, iar un exemplar din lista de inventariere să fie transmis U.A.T. Vulcan ; 

n) Să nu constituie garanţii asupra bunului primit în folosință gratuită, prin gajare, ipotecare, angajare de credite, sau orice alt tip de convenţie; 

o) Să permită accesul proprietarului în bunul încredinţat, pentru a controla starea acestuia şi folosirea sa, potrivit destinaţiei stabilite prin contract; 

p) La încetarea folosinţei gratuite, să restituie bunul în starea în care l-a primit, în afară de ceea ce a pierit sau s-a deteriorat din cauza vechimii, şi liber de orice sarcini.
 4.5 Reabilitarea constructivă a bunului, prin executarea lucrărilor de reparaţii curente şi de capital, indiferent de valoarea acestora, realizată în interesul exclusiv al comodatarului pe durata exercitării dreptului de folosință gratuită , nu dă dreptul acestuia de a solicita ulterior despăgubiri de la titularul dreptului de proprietate.

4.6 Folosinţa dobândită în baza actului de dare în folosință gratuită nu poate fi transmisă, nici oneros şi nici cu titlu gratuit, unei alte persoane.

4.7 Titularul dreptului de folosinţă gratuită are obligaţia de a informa  Consiliul Local Vulcan cu privire la orice tulburare adusă dreptului de proprietate publică, precum şi la existenţa unor cauze sau iminenţa producerii unor evenimente de natură să conducă la imposibilitatea exploatării bunului.

 V. RISCURI 

 5.1 Parohia Greco-Catolică va suporta riscul deteriorării bunului în următoarele cazuri:

 a) Întrebuinţarea bunului contrar destinaţiei lui;

 b) Folosirea imobilelor după expirarea termenului de 60 de zile prevăzut la cap. IV. art. 4.1, lit. b) din prezentul contract. 

VI. ÎNCETAREA ŞI MODIFICAREA CONTRACTULUI 

 6.1 Prezentul contract îşi încetează efectele în următoarele cazuri:

 a) Prin acordul de voinţă al părţilor semnatare;

 b)Prin denunţarea unilaterală, în situaţia în care comodatarul  nu îşi exercită drepturile şi nu îşi execută obligaţiile născute din actul de transmitere în administrare.

 c) Denunţarea unilaterală se va face pe baza unei notificări scrise a U.A.T. Vulcan , cu acordarea unui termen de preaviz de maxim 60 de zile comodatarului  pentru a elibera bunul;

 d)Prin reziliere de drept a contractului de dare în folosință gratuită,în cazul nefolosirii imobilelor exclusiv pentru desfăşurarea activităţilor specifice. 

 e) bunurile ce formează obiectul prezentului contract încetează sa mai existe; 

 f)Comodatarul  schimbă destinaţia bunurilor primite in folosință gratuită fără aprobarea Consiliului Local Vulcan; 

6.2 Orice modificare a condiţiilor prevăzute în prezentul contract, va face obiectul unui act adiţional acceptat de părţi. 

VII. FORŢA MAJORĂ 

 7.1 Forţa majoră exonerează părţile de răspundere, în cazul executării necorespunzătoare sau cu întârziere a obligaţiilor asumate prin prezentul contract. Prin forţă majoră se înţelege orice eveniment independent de voinţa părţilor, imprevizibil ori insurmontabil apărut după încheierea contractului, care împiedică părţile să execute obligaţiile asumate. 

7.2 Apariţia şi încetarea cazului de forţă majoră se va comunica telefonic celeilalte părţi în termen de 5 (cinci) zile, urmat de o scrisoare recomandată cu menţiunea constatării evenimentelor de acest gen de către organele competente, în prezenţa părţilor. 

7.3 În caz de forţă majoră comunicată şi constatată în condiţiile de mai sus, executarea obligaţiilor părţilor se decalează cu perioada corespunzătoare acesteia. Partea care nu a îndeplinit obligaţia comunicării va suporta consecinţele cazului de forţă majoră.

VIII. NOTIFICĂRILE ÎNTRE PĂRŢI

 8.1 În accepţiunea părţilor contractante, orice notificare adresată de una dintre acestea celeilalte, este valabil îndeplinită dacă va fi transmisă la adresa/sediul prevăzut în partea introductivă a prezentului contract. 

8.2 În cazul în care notificarea se face pe cale poştală, ea va fi transmisă prin scrisoare recomandată cu confirmare de primire  şi se consideră primită de destinatar la data menţionată de oficiul poștal primitor pe aceasta confirmare. 

 8.3 Dacă notificarea se trimite de pe fax, ea se consideră primită în prima zi lucrătoare după cea în care a fost expediată. 

 8.4 Notificările verbale nu se iau în considerare de nici una dintre părţi dacă nu sunt confirmate prin intermediul uneia dintre modalităţile prevăzute la alineatele precedente. 

IX. SOLUŢIONAREA LITIGIILOR

9.1 Părţile au convenit că toate neînţelegerile privind validitatea prezentului contract sau rezultate din interpretarea, executarea şi încetarea acestuia să fie rezolvate pe cale amiabilă.  
9.2 În cazul în care rezolvarea eventualelor litigii nu este posibilă pe cale amiabilă, părţile se vor adresa instanţelor judecătoreşti competente potrivit dreptului comun. 

X. DISPOZIŢII FINALE

 10.1 Modificarea prezentului contract se face numai prin act aditional încheiat între părţile contractante. 

 10.2 Prezentul contract s-a încheiat azi……………………. În 2 (două) exemplare, câte un exemplar pentru fiecare parte. 

   U.A.T  Municipiul Vulcan,                            
          Parohia Greco-Catolică

                  în calitate de comodant , prin                                         
                   Primar,                                                                 în calitate de comodatar
Municipiul Vulcan, 28.08.2025

    PREŞEDINTE DE ŞEDINŢĂ:                     CONTRASEMNEAZĂ :  SECRETAR GENERAL

